**ΜΕΤΟΧΗ**

Η μετοχή είναι ένα **ρηματικό επίθετο**. Αυτό σημαίνει ότι έχει ταυτόχρονα και τα χαρακτηριστικά του ρήματος και τα χαρακτηριστικά του επιθέτου.

* **Η μετοχή είναι και ρήμα, γιατί:**

α) έχει χρόνους (ενεστώτας > λύων, μέλλοντας > λύσων, αόριστος > λύσας, παρακείμενος > λελυκώς)

β) έχει διαθέσεις (ενεργητική: λύων, μέση: λυόμενος, παθητική: λυθείς)

γ) συντάσσεται (δηλαδή παίρνει υποκείμενο, αντικείμενο κ.τ.λ.), π.χ.

* οἱ μετέχοντες τοῦ πολέμου

δ) Συνοδεύεται από το δυνητικό ἄν, για να δηλώσει το δυνατό ή απραγματοποίητο

οἶδα ταῦτα οὐκ ἄν ὄντα ἀληθῆ

* ἴσμεν Σωκράτη ῥᾳδίως ἄν ἀφεθέντα ὑπὸ τῶν δικαστῶν, εἰ ἐκολάκευεν αὐτούς
* **Η μετοχή είναι και επίθετο, γιατί:**

α) έχει τρία γένη: ὁ λύων, ἡ λύουσα, τὸ λῦον

β) χρησιμοποιείται ως επιθετικός προσδιορισμός και κατηγορούμενο, π.χ.

* Τὰ παρόντα πράγματα > επιθετικός προσδιορισμός
* Ἦν Περικλέους γνώμη νενικηκυῖα > κατηγορούμενο

**Η μετοχή χρησιμοποιείται ως:**

α) επιθετικός προσδιορισμός

β) κατηγορούμενο ή κατηγορηματικός προσδιορισμός

γ) επιρρηματικός προσδιορισμός

 **α) Επιθετική μετοχή**

**Επιθετική** λέγεται η μετοχή που συνήθως συνοδεύεται από άρθρο και λειτουργεί στον λόγο ως επίθετο

* Αἱ πόλεις αἱ δημοκρατούμεναι  τοῖς νόμοις τοῖς κειμένοις διοικοῦνται.

(= Οι πόλεις που έχουν δημοκρατικό πολίτευμα διοικούνται με βάση τους νόμους που έχουν θεσπιστεί)

* + Στο παράδειγμα και οι δύο μετοχές έχουν άρθρο. Η μετοχή αἱ δημοκρατούμεναι προσδιορίζει το ουσιαστικό αἱ πόλεις. Η μετοχή τοῖς κειμένοις προσδιορίζει το ουσιαστικό τοῖς νόμοις.

* Καταλαμβάνει πώλους εἰς δασμὸν βασιλεῖ ἐκτρεφομένους

(= αιχμαλωτίζει πουλάρια που εκτρέφονταν ως φόρος για τον βασιλιά.)

* + Στο παράδειγμα η μετοχή ἐκτρεφομένους δεν έχει άρθρο. Προσδιορίζει το ουσιαστικό πώλους.

Η επιθετική μετοχή ισοδυναμεί με αναφορική πρόταση, γι' αυτό λέγεται και αναφορική μετοχή.

Συνηθισμένες ουσιαστικοποιημένες μετοχές είναι οι παρακάτω:

ὁ διώκων = ο κατήγορος, ὁ φεύγων = ο κατηγορούμενος - ο εξόριστος, ἡ εἰμαρμένη = η μοίρα, ἡ ἐπιοῦσα = η επόμενη μέρα, οἱ κρατοῦντες = οι άρχοντες, οἱ λέγοντες = οι ρήτορες, οἱ πολιτευόμενοι = οι πολιτικοί, οἱ προσήκοντες = οι συγγενείς, οἱ τεθνεῶτες = οι νεκροί, τὸ δέον = το πρέπον, τὸ δοκοῦν = η γνώμη, τὸ λυσιτελοῦν = η ωφέλεια, τὰ ἐψηφισμένα = οι αποφάσεις, τὰ δέοντα / τὰ προσήκοντα = τα πρέποντα, τὰ καθεστῶτα = η υπάρχουσα κατάσταση,

Η χρήση της επιθετικής μετοχής

Η επιθετική μετοχή χρησιμοποιείται ως:

1. υποκείμενο

* Τὸ μέλλον ἀφανὲς ἡμῖν ἐστιν.

(= το μέλλον μας είναι αφανές.)

2. αντικείμενο

* Οἱ νόμοι τὸ δίκαιον καὶ τὸ συμφέρον βούλονται.

(= Οι νόμοι θέλουν το δίκαιο κι αυτό που συμφέρει.)

3. κατηγορούμενο

* Οὗτος ἦν ὁ ἀδικήσας καὶ ἐπιβουλεύσας ἡμῖν.

(= Αυτός ήταν που μας αδίκησε και σκέφτηκε το κακό για μας.)

4. επιθετικός προσδιορισμός

* Ἀπήγαγε τὴν στρατιὰν ἐπὶ τὴν ἄκραν Τεμενῖτιν καλουμένην.

(= Οδήγησε τον στρατό στα σύνορα στην περιοχή που λέγεται Τεμενίτις.)

5. κατηγορηματικός προσδιορισμός

* Οἱ στρατιῶται εἶχον τὰς ἀσπίδας ἐκκεκαλυμμένας.

(= Οι στρατιώτες είχαν τις ασπίδες ακάλυπτες.)

6. παράθεση

* Λύσανδρος παρέπλει εἰςΛάμψακον σύμμαχον οὖσαν Ἀθηναίων

(= Ο Λύσσανδρος έπλεε κοντά στη Λάμψακο που ήταν σύμμαχος των Αθηναίων.)

7. επεξήγηση

* Οὗτοι, ὦ ἄνδρες Ἀθηναίοι, οἱ ταύτην τὴν φήμην κατασκεδάσαντες, οἱ δεινοὶ εἰσίν μου κατήγοροι.

**β) Κατηγορηματική μετοχή**

 Κατηγορηματική λέγεται η μετοχή που χρησιμεύει ως **κατηγορούμενο** ή **κατηγορηματικός προσδιορισμός**

* ὡς δὲ εἶδον αὐτοὺς **πελάζοντας** ἔφευγον.

(= όταν οι επιδρομείς τους είδαν να πλησιάζουν έφυγαν.)

* Οἱ πολέμιοι ᾖσθοντο τὸ ὄρος **ἐχόμενον**

(= Οι εχθροί αντιλήφτηκαν ότι το όρος είναι κατακτημένο)

* οἱ δὲ Κερκυραῖοι ὡς ᾔσθοντο αὐτοὺς **προσπλέοντας**

**γ) Επιρρηματική μετοχή**

**Επιρρηματική** λέγεται η μετοχή που χρησιμοποιείται για να εκφράσει επιρρηματικές σχέσεις, δηλ. τον χρόνο, την αιτία, τον σκοπό, την υπόθεση, την εναντίωση και τον τρόπο. Συνεπώς, η επιρρηματική μετοχή είναι έξι ειδών:

**1**. **χρονική**, **2**. **αιτιολογική**, **3**. **τελική**, **4**. **υποθετική**, **5**. **εναντιωματική** ή **ενδοτική**, **6**. **τροπική**

**1. Χρονική μετοχή**

Η χρονική μετοχή:

α)  μπορεί να βρίσκεται σε όλους τους χρόνους εκτός από τον μέλλοντα.

β)  ισοδυναμεί με χρονική πρόταση

.

* Οἱ δὲ τῶν παίδων διδάσκαλοι κλειέτωσαν τὰ διδασκαλεῖα πρὸ ἡλίου δύοντος.

(= Οι δάσκαλοι των παιδιών να κλείνουν τα σχολεία προτού δύσει ο ήλιος.)

* Χαλκιδεῖς ἔτει πέμπτῳ μετὰ Συρακούσας οἰκισθείσας οἰκίζουσι Κατάνην.

(= Οι Χαλκιδείς ίδρυσαν την Κατάνη τον πέμπτο χρόνο αφότου ιδρύθηκαν οι Συρακούσες.)

* Ἐπαιάνιζον ἄμα πλέοντες.

(= Τραγουδούσαν τον παιάνα, ενώ έπλεαν.)

2.  Αιτιολογική μετοχή

Η αιτιολογική μετοχή:

α)  μπορεί να βρίσκεται σε όλους τους χρόνους, σπάνια σε μέλλοντα.

β)  ισοδυναμεί με αιτιολογική πρόταση

γ) Μεταφράζεται με τους αιτιολογικούς συνδέσμους γιατί, διότι, επειδή + οριστική. Στην αντικειμενική αιτία μπορούμε να προσθέσουμε το: πράγματι, ενώ στην υποκειμενική τα: κατά τη γνώμη μου, με την ιδέα ότι, με την εντύπωση ότι κ.ό.

* Καὶ διὰ τοῦτο ὀργισθεὶς Ἀπόλλων κτείνει Κύκλωπας.

(= Επειδή γι' αυτό οργίστηκε ο Απόλλωνας, σκοτώνει τους Κύκλωπες.)

* Τὸν Περικλέα ἐν αἰτίᾳ εἶχον ὡς πείσαντα σφᾶς πολεμεῖν.

(= Τον Περικλή κατηγορούσαν, γιατί κατά τη γνώμη τους τους έπεισε να πολεμούν.)

Συνοδεύεται από το ὡς και εκφράζει υποκειμενική αιτία.

**3. Τελική μετοχή**

Η τελική μετοχή:

α)  βρίσκεται πάντα σε χρόνο μέλλοντα.

β)  ισοδυναμεί με τελική πρόταση

γ)  παίρνει άρνηση μή

δ)  Μεταφράζεται με το για να + υποτακτική

* Οὗτος ἥκει ἀμφισβητήσων.

(= Αυτός έχει έρθει, για να αμφισβητήσει.)

* Οἱ Ἕλληνες παρεσκευάζοντο ὡς δεξόμενοι αὐτόν.

(= Οι Έλληνες ετοιμάζονταν, για να τον δεχτούν/αντιμετωπίσουν.)

**4. Υποθετική μετοχή**

Η υποθετική μετοχή:

α)  βρίσκεται σε όλους τους χρόνους εκτός από τον μέλλοντα.

β)  δηλώνει την προϋπόθεση κάτω από την οποία μπορεί ή θα μπορούσε να συμβεί αυτό που σημαίνει το ρήμα της πρότασης. Ισοδυναμεί με υποθετική πρόταση.

γ)  παίρνει άρνηση μή.

δ)  μεταφράζεται με τα: αν, εάν, σε περίπτωση που + υποτακτική.

* Νικήσαντες ἁπάντων τούτων ὑμεῖς κύριοι ἔσεσθε.

(= Αν νικήσετε, θα είστε κύριοι όλων αυτών.)

* Οὐκ ἔστιν ἡμῖν μὴ νικῶσι σωτηρία.

(= Δεν υπάρχει για μας σωτηρία, αν δε νικάμε.)

* Δίκαια δράσας συμμάχους ἕξεις θεούς.

(= Αν κάνεις δίκαιες πράξεις, θα έχεις τους θεούς συμμάχους.)

**5. Εναντιωματική ή παραχωρητική μετοχή**

Η εναντιωματική μετοχή:

α)  βρίσκεται σε όλους τους χρόνους εκτός από τον μέλλοντα.

β)  δηλώνει την εναντίωση σε σχέση μ' αυτό που εκφράζει το ρήμα της πρότασης. Ισοδυναμεί με εναντιωματική πρόταση.

γ)  παίρνει άρνηση οὐ.

δ)  μεταφράζεται με τα: αν και, και αν, (σπανιότερα) μολονότι + υποτακτική.

ε)  συχνά συνοδεύεται από λέξεις όπως: καί, καίπερ = παρόλο που - αν και, καίτοι = και βέβαια –

Κυρία γενομένη τοσούτων ἀγαθῶν οὐκ ἐφθόνησεν τοῖς ἄλλοις.

(= Αν και έγινε κάτοχος τόσων αγαθών, δεν φθόνησε τους άλλους.)

* Τὸν Ὀρόνταν καὶ τότε προσεκύνησαν καίπερ εἰδότες ὅτι ἐπὶ τὸν θάνατον ἄγοιτο.

(= Τον Ορόντα και τότε τον προσκύνησαν, αν και γνώριζαν ότι οδηγούνταν στον θάνατο.)

**6. Τροπική μετοχή**

Η τροπική μετοχή:

α)  βρίσκεται σε συνήθως σε χρόνο ενεστώτα.

β)  παίρνει άρνηση οὐ.

γ)  δεν ισοδυναμεί με δευτερεύουσα πρόταση, γιατί δεν υπάρχουν δευτερεύουσες τροπικές προτάσεις.

δ)  μεταφράζεται με: νεοελληνική τροπική μετοχή, με τροπικό επίρρημα, ή εμπρόθετο προσδιορισμό,. Όταν έχει άρνηση μεταφράζεται με το χωρίς να + υποτακτική.

* Εἰσί δέ τινες τῶν Χαλδαίων, οἵ λῃζόμενοι ζῶσι.

(= Υπάρχουν μερικοί από τους Χαλδαίους που ζουν ληστεύοντας / με ληστείες / ληστρικά)

* Οἱ βάρβαροι ἀπῆλθον οὐδὲν ἀποκρινόμενοι.

(= Οι βάρβαροι έφυγαν χωρίς να δώσουν καμιά απάντηση.)